Twee vas vir besit van kokaïenTwee mense is Woensdag in Queenstown gearresteer vir die onwettige besit van kokaïen. Volgens luitenant Pumzile Makaulat, woordvoerder van die Oos-Kaapse polisie, is die 35-jarige Nigeriese man en 30-jarige vrou omstreeks 18:30 in hul huis in Madeira Park, Queenstown, gearresteer. Sy sê die polisie het op ŉ wenk gereageer, waarna hulle die kokaïen met ŉ straatwaarde van sowat R16 750 in die paartjie se huis gevind het. Die twee verskyn Donderdag in die landdroshof op Queenstown.